Diari Oficial de la Generalitat Valenciana


Sumari del DOGV 2640, del 05-12-1995 (1995/836911)

RESOLUCIÓ de 24 de novembre de 1995, del secretari general de la Presidència de la Generalitat Valenciana, per la qual es convoquen 25 beques per a la realització de pràctiques professionals de mitjans de comunicació social.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2640

Data del DOGV
:   05-12-1995

Secció del DOGV
:   ALTRES DISPOSICIONS

Número del document
:   1995/836911


Data del document
:   24-11-1995

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIó de 24 de novembre de 1995, del secretari general de la Presidència de la Generalitat Valenciana, per la qual es convoquen 25 beques per a la realització de pràctiques professionals de mitjans de comunicació social.
  
La Presidència de la Generalitat Valenciana, en el marc de la política dirigida a la millora i especialització dels professionals de la comunicació, convoca la concessió de beques per tal que els joves puguen accedir a la realització de pràctiques professionals.
  
L'anterior actuació es troba recollida en els objectius i les activitats del programa 462.10, Desenvolupament de la Comunicació Social i Relacions Informatives, hi ha la suficient consignació pressupostària en el projecte de pressupost de la Generalitat Valenciana per a l'exercici de 1996, i queda condicionada la resolució de la convocatòria a l'aprovació d'aquest.
  
En virtut de les facultats que em confereix el Decret 15/1995, de 7 de juliol, del president de la Generalitat Valenciana, pel qual es deleguen competències en el secretari general de la Presidència i segons allò establert en el Decret 108/1992, de 6 de juliol, del govern valencià, pel qual es regula la concessió de beques, resolc:
  
  
1. Procedir a la convocatòria de 25 beques per a realitzar pràctiques professionals de mitjans de comunicació social.
  
2. Aprovar les bases que s'adjunten, que han de regir la convocatòria.
  
3. L'import de les beques serà finançat a càrrec de la línia 402/000/96 del programa 462.10 del pressupost de la Generalitat Valenciana per a 1996, per una quantia màxima de vint-i-nou milions (48.840.066 PTA) de pessetes.
  
  
València, 24 de novembre de 1995. -El secretari general: Jesús Sánchez Carrascosa.
  
Bases de la convocatòria per a la concessió de 25 beques per a la realització de pràctiques professionals de mitjans de comunicació social
  
  
1. Objecte
  
Les beques tenen per objecte la formació complementària i l'especialització de joves professionals de la comunicació.
  
2. Nombre, classes i destinació de les beques
  
Es convoquen 25 beques, distribuïdes entre les classes següents:
  
- Classe PE: periodisme.
  
- Classe ET: enginyeria de telecomunicació.
  
- Classe PU: publicitat.
  
- Classe AU: audiovisual.
  
Mitjançant resolució del director general de Mitjans de Comunicació Social i Relacions Informatives, s'establirà el nombre de beques així com la destinació d'aquestes.
  
3. Dotació, duració i pagament de les beques
  
La dotació de cada una de les beques és de noranta-cinc mil pessetes (95.000 PTA) brutes mensuals.
  
El període de gaudi de les beques serà el comprés entre el dia 1 de gener i el 31 de desembre de 1996.
  
L'import de les beques s'abonarà mensualment, amb la certificació prèvia de la Direcció General de Mitjans de Comunicació Social i Relacions Informatives.
  
4. Requisits i mèrits preferents
  
Els aspirants hauran de reunir els requisits següents, segons la classe de beca que sol·liciten:
  
- Classe PE: llicenciat o estudiant de 4t o 5é curs de Ciències de la Informació, branca Periodisme.
  
- Classe IT: llicenciat o estudiant de 4t o 5é curs d'Enginyeria de Telecomunicació.
  
- Classe PU: llicenciat o estudiant de 4t o 5é curs de Ciències de la Informació, branca Publicitat.
  
- Classe AU: llicenciat o estudiant de 4t o 5é curs de Ciències de la Informació, branca Imatge Visual i Auditiva.
  
Es consideraran els mèrits preferents següents:
  
a) El coneixement de les dues llengües oficials de la Comunitat Valenciana, així com d'idiomes estrangers.
  
b) L'expedient acadèmic.
  
c) No haver gaudit de cap beca de la Direcció General de Mitjans de Comunicació Social i Relacions Informatives.
  
Els mèrits que s'adduïsquen hauran de ser acreditats, mitjançant compulsa, en el moment de la presentació de les sol·licituds.
  
  
5. Formalització de les sol·licituds
  
El model de sol·licitud (annex) estarà a disposició de les persones interessades en la Secretaria General Administrativa (Registre General) de la Presidència de la Generalitat Valenciana (Palau de Castellfort, c/ Juristes, 16-18). Els candidats hauran de presentar-lo en el Registre General de la Presidència o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adduint la documentació següent:
  
a) Títol de llicenciat o justificant d'estar cursant 4t o 5é curs d'estudis superiors.
  
b) Currículum.
  
c) Fotocòpia compulsada del DNI.
  
d) Expedient acadèmic.
  
e) Declaració jurada de no tindre relació laboral i de no gaudir de cap altra beca.
  
f) Declaració jurada de disponibilitat per a residir a qualsevol localitat de la Comunitat Valenciana.
  
g) Declaració jurada de no haver fruït cap beca de la Direcció General de Mitjans de Comunicació Social i Relacions Informatives.
  
h) Qualsevol altres documents que acrediten la possessió de títols, mèrits docents, investigadors o professionals que hom vulga al·legar.
  
6. Termini de presentació de les sol·licituds
  
El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
7. Procés de selecció
  
Per a l'examen de les sol·licituds de beques es constituirà una comissió avaluadora presidida per la directora general de Mitjans de Comunicació Social y Relacions Informatives, formaran part d'aquesta:
  
- El cap de l'àrea de Mitjans de Comunicació Social i Serveis de Telecomunicació.
  
- La cap del Servei de Relacions Informatives.
  
- El senyor Pedro García Gimeno, personal eventual de la Presidència de la Generalitat Valenciana.
  
- El cap del Servei de Mitjans de Comunicació Social, que actuarà com a secretari.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot. Alhora, podrà convocar els candidats que considere convenient per a comprovar, mitjançant entrevista, aquells punts o mèrits adduïts que considere d'interès.
  
  
La selecció dels becaris vindria donada per la puntuació obtinguda per l'aplicació del següent barem:
  
a) Expedient acadèmic: un màxim de 6 punts en funció de la nota mitjana obtinguda en l'expedient acadèmic, d'acord amb la següent escala:
  
Nota mitjana 5: 1 punt
  
Nota mitjana 6: 2 punts
  
Nota mitjana 7: 3 punts
  
Nota mitjana 8: 4 punts
  
Nota mitjana 9: 5 punts
  
Nota mitjana 10: 6 punts
  
Les fraccions corresponents a les notes mitjanes s'arredoniran per excés, en el cas de ser aquestes superiors a 0,5.
  
b) Coneixements de valencià: un màxim de 3 punts en funció dels nivells de coneixement del valencià establerts per la Junta Qualificadora de Coneixements de Valencià, d'acord amb la següent escala:
  
Nivell oral: 0'75 punts
  
Nivell elemental: 1'50 punts
  
Nivell mitjà: 2'25 punts
  
Nivell superior: 3 punts
  
c) Coneixements d'altres idiomes: un màxim d'1 punt.
  
d) Entrevista: un màxim de 5 punts, en la qual es valorarà.
  
- L'experiència professional i coneixements de l'administració autonòmica: fins 4 punts.
  
- La locució i fluïdesa del valencià: fins a 1 punt.
  
Finalitzat el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva prioritzada, en funció de la puntuació obtinguda, per a cobrir les vacants que puguen produir-se per renúncia o abandó.
  
8. Concessió
  
Les beques seran adjudicades per resolució del secretari general de la Presidència de la Generalitat, a la vista de la proposta de la comissió avaluadora, en el termini màxim de tres mesos, a partir de l'endemà de l'acabament del termini de presentació de sol·licituds. La no-resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
9. Obligacions, incidències i tutoria dels becaris
  
Les beques són incompatibles amb l'aprofitament de qualsevol altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral amb la Generalitat Valenciana, ni amb els mitjans de comunicació als quals els becaris puguen anar destinats.
  
Els becaris hauran de presentar la documentació acreditativa del compliment de les seues obligacions fiscals i amb la Seguretat Social i, a més, la documentació acreditativa de que tenen cobriment sanitari.
  
El secretari general resoldrà les incidències que es produïsquen durant el període de benefici de les beques i podrà deixar sense efecte aquestes, amb la prèvia audiència a l'interessat, en cas d'incompliment de les seues obligacions per part del becari o quan no realitze l'activitat que va motivar la concessió o deixe de reunir els requisits exigits. Així mateix, tindrà la facultat d'interpretar el contingut d'aquestes bases.
  
La Direcció General de Comunicació Social i Relacions Informatives determinarà, a més de la destinació, les activitats i establirà la dedicació dels becaris segons els seus propis serveis i mitjans, i exercirà la tutoria dels becaris, amb el fi que no es desvirtue l'objectiu d'especialització, millora professional i formació complementària que motiven estes beques.
  
Finalitzat el període de benefici de la beca i després d'un previ informe d'assistència, aprofitament i aptitud per part dels serveis corresponents, s'expedirà el certificat de la directora general.
  
10. Consignació pressupostària
  
La consignació pressupostària per a atendre el pagament de les beques, queda subordinada als crèdits autoritzats i consignats en el pressupost de la Generalitat Valenciana per a 1996, línia 402/000/96 del programa 462.10, sent l'import global màxim d'aquestes de vint-i-nou milions de pessetes (04.676.252. PTA).
  
  
  
València, 24 de novembre de 1995.- El secretari general: Jesús Sánchez Carrascosa.